[pic] | COMISIA COMUNITĂȚILOR EUROPENE |

Bruxelles, 20.11.2009

COM(2009)632 final

Propunere de

DECIZIE A CONSILIULUI

de stabilire a poziției Comunității Europene în cadrul Consiliului ministerial al Comunității Energiei (Zagreb, 18 decembrie 2009)

EXPUNERE DE MOTIVE

Consiliul ministerial al Comunității Energiei se va reuni la 18 decembrie 2009 la Zagreb (Croația). Pentru a permite Comunității Europene să participe la deciziile relevante, este necesar să se stabilească poziția Comunității Europene în conformitate cu articolul 300 din tratat și cu dispozițiile Deciziei Consiliului din 29 mai 2006 privind încheierea de către Comunitatea Europeană a Tratatului de instituire a Comunității Energiei.

Prezenta propunere de decizie a Consiliului include toate punctele de pe ordinea de zi pentru care se așteaptă o decizie a Consiliului ministerial, astfel cum se arată în continuare. Celelalte puncte care figurează pe ordinea de zi sunt, de asemenea, menționate cu titlu informativ.

ELEMENTELE DECIZIEI

Comisia va exprima poziția Comunității Europene, astfel cum este definită în anexa la decizia propusă cu privire la următoarele elemente ale deciziei.

Aspecte administrative

Comisia va aproba propunerea de reducere a numărului de reuniuni obligatorii ale Consiliului ministerial de la două la una singură, având în vedere că este posibil să se convoace reuniuni extraordinare, în funcție de circumstanțe.

Comisia va aproba amendamentele la Actul procedural privind normele pentru recrutarea personalului, condițiile de muncă și echilibrul geografic al personalului secretariatului, cu scopul de a defini o limită rezonabilă pentru posibilitatea de transfer al drepturilor de concediu.

Aderarea noilor părți contractante

Au fost încheiate cu succes negocierile cu Republica Moldova la 29 aprilie 2009 și cu Ucraina la 7 octombrie 2009. Comisia va aproba aderarea acestor două țări în condițiile stabilite de prezenta propunere de decizie.

Eficiența energetică

În iunie 2009, Consiliul Ministerial a aprobat recomandările Grupului operativ pentru eficiență energetică și a cerut secretariatului să pregătească o decizie pentru punerea în aplicare a trei acte legislative, și anume:

- Directiva 2006/32/CE privind eficiența energetică la utilizatorii finali și serviciile energetice;

- Directiva 2002/91/CE privind performanța energetică a clădirilor;

- Directiva 92/75/CEE privind indicarea, prin etichetare și informații standard despre produs, a consumului de energie și de alte resurse la aparatele de uz casnic, cât și un număr de directive de punere în aplicare.

Data propusă pentru punerea în aplicare este 31 decembrie 2011.

Grupul operativ a examinat și a aprobat propunerea de decizie, iar la 24 septembrie 2009 Grupul permanent la nivel înalt a convenit să transmită propunerea de decizie Consiliul Ministerial pentru decizie.

Prin urmare, Comisia va aproba decizia Consiliul ministerial privind punerea în aplicare a directivelor susmenționate în cadrul Comunității Energiei.

ALTE ELEMENTE

Aspecte care nu necesită dezbateri

Comisia va aproba concluziile celor două reuniuni precedente ale Grupului permanent la nivel înalt și va lua notă de următoarele rapoarte:

- Raportul privind implementarea Programului de lucru al Comunității Energiei;

- Raportul anual de activitate pe 2009 care urmează să fie adresat Parlamentului în temeiul articolului 52 din Tratatul de instituire a Comunității Energiei;

- Raportul preliminar privind execuția bugetului pentru 2009.

Surse de energie regenerabile

Comisia va lua notă de raportul președinției Grupului operativ pentru energie și va sprijini și pe mai departe activitățile pentru a pregăti luarea, în 2010, a unei decizii privind punerea în aplicare în Comunitatea Energiei a Directivei 2009/28/CE[1].

Securitatea aprovizionării

Comisia va conduce schimbul de opinii cu privire la situația preconizată a aprovizionării cu energie în timpul iernii 2009-2010. Comisia va lua notă de situația actuală privind punerea în aplicare a Tratatului în ceea ce privește securitatea aprovizionării și va prezenta propunerea sa de Regulament al Parlamentului European și al Consiliului privind măsurile de garantare a securității aprovizionării cu gaz natural și de abrogare a Directivei 2004/67/CE.

Investiții

Comisia va aproba versiunea actualizată a listei indicative a proiectelor prioritare de infrastructură ale părților contractante și va căuta să implice și pe mai departe instituțiile financiare internaționale pentru a acorda sprijin acestor proiecte.

Soluționarea litigiilor

Comisia va lua notă de progresele realizate privind cazurile deschise și va sprijini și pe mai departe eforturile făcute de secretariat în vederea găsirii unor soluții negociate.

Biroul de coordonare a licitațiilor

Comisia va conduce un schimb de opinii cu privire la progresele realizate și perspectivele pentru instalarea Biroului de coordonare a licitațiilor.

Activitățile Comitetului de reglementare al Comunității Energiei

Comisia va lua notă de raportul de activitate al Comitetului de reglementare al Comunității Energiei și de prioritățile pentru 2010-2011.

Cel de-al treilea pachet privind piața internă

Comisia va favoriza un schimb preliminar de opinii în ceea ce privește implementarea în Comunitatea Energiei a celui de-al treilea pachet privind piața internă.

Memorandumul de înțelegere pe teme sociale

Pe lângă punctele propuse pe ordinea de zi, Comisia va atrage atenția părților contractante în privința progreselor realizate în implementarea Memorandumului de înțelegere pe teme sociale, cu trimitere în special la concluziile celui de-al doilea forum social care a avut loc la Zagreb pe 13-14 octombrie 2009. De asemenea, Comisia va reitera că se așteaptă ca părțile contractante candidate să semneze Memorandumul de înțelegere pe teme sociale și să participe la activitățile aferente.

Propunere de

DECIZIE A CONSILIULUI

de stabilire a poziției Comunității Europene în cadrul Consiliului ministerial al Comunității Energiei (Zagreb, 18 decembrie 2009)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 300 alineatul (2) al doilea paragraf,

având în vedere Decizia Consiliului privind încheierea de către Comunitatea Europeană a Tratatului de instituire a Comunității Energiei (2006/500/CE – 29 mai 2006), în special articolele 4 și 5,

având în vedere propunerea Comisiei,

DECIDE:

Articol unic

În vederea reuniunii Consiliului ministerial al Comunității Energiei care va avea loc la Zagreb la data de 18 decembrie 2009, poziția Comunității cu privire la aspectele care intră sub incidența articolului 300 alineatul (2) al doilea paragraf din tratat este prezentată în anexa la prezenta decizie.

Adoptată la Bruxelles,

Pentru Consiliu

Președintele

ANEXĂ

Poziția Comunității Europene

- Comunitatea Europeană aprobă decizia Consiliului ministerial de modificare a articolului 50 din Tratatul de instituire a Comunității Energiei.

- Comunitatea Europeană aprobă modificările propuse la Actul procedural privind normele pentru recrutarea personalului, condițiile de muncă și echilibrul geografic al personalului secretariatului.

- Comunitatea Europeană aprobă deciziile Consiliului ministerial privind aderarea Republicii Moldova și a Ucrainei la Comunitatea Energiei, sub rezerva următoarelor modificări:

- Se adaugă un ultim considerent la deciziile Consiliului ministerial privind aderarea Republicii Moldova și a Ucrainei, după cum urmează: „Întrucât, în ceea ce privește sectorul gazului natural, îndeplinirea obligațiilor care derivă din aderarea la Comunitatea Energiei necesită o atenție specială având în vedere importanța acestui sector pentru securitatea aprovizionării tuturor părților contractante,”

- La sfârșitul articolului 1 alineatul 2 din deciziile Consiliului ministerial privind aderarea Republicii Moldova și a Ucrainei la Comunitatea Energiei, se adaugă următoarele: „Înainte de semnarea prezentului protocol, președintele, de comun acord cu vicepreședintele care reprezintă Comunitatea Europeană, verifică adoptarea și promulgarea unei legi privind sectorul gazului natural în conformitate cu Directiva 2003/55/CE.”

- Comunitatea Europeană aprobă decizia Consiliului ministerial privind punerea în aplicare în cadrul Comunității Energiei a Directivei 2006/32/CE privind eficiența energetică la utilizatorii finali și serviciile energetice, a Directivei 2002/91/CE privind performanța energetică a clădirilor și a Directivei 92/75/CEE privind indicarea, prin etichetare și informații standard despre produs, a consumului de energie și de alte resurse la aparatele de uz casnic, cât și un număr de directive de punere în aplicare.

[1] JO L 140, 5.6.2009, p. 16.